ROZHODNUTIE KOMISIE
z 26. októbra 2009,
ktorým sa udeľuje výnimka, o ktorú požiadalo Francúzsko na základe rozhodnutia 2006/771/ES o harmonizácii rádiového frekvenčného spektra na využitie zariadeniami s krátkym dosahom
[oznámené pod číslom K(2009) 8041]
(Iba francúzske znenie je autentické)
(2009/812/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 5,
so zreteľom na rozhodnutie Komisie 2006/771/ES z 9. novembra 2006 o harmonizácii rádiového frekvenčného spektra na využitie zariadeniami s krátkym dosahom (2), a najmä na jeho článok 3 ods. 2,
so zreteľom na žiadosť Francúzska z 29. júna 2009,
keďže:
(1)
Podľa rozhodnutia 2006/771/ES zmeneného a doplneného rozhodnutím Komisie 2009/381/ES (3) musia členské štáty určiť frekvenčné pásmo 2 400 - 2 483,5 MHz pre širokopásmové systémy prenosu údajov a rádiodeterminačné aplikácie a dať ho k dispozícii nevýhradným, neinterferenčným a nechráneným spôsobom s presnými parametrami najneskôr do 1. novembra 2009.
(2)
V článku 3 ods. 2 rozhodnutia 2006/771/ES sa uvádza, že členské štáty môžu odchylne požadovať uplatňovanie prechodných období alebo opatrení na spoločné používanie rádiového frekvenčného spektra podľa článku 4 ods. 5 rozhodnutia č. 676/2002/ES.
(3)
Francúzsko informovalo Komisiu, že podpásmo 2 454 - 2 483,5 MHz v súčasnosti využívajú vojenské systémy a že teda nie je schopné splniť požiadavky ustanovené v rozhodnutí 2006/771/ES v stanovenom čase.
(4)
Francúzsko informovalo, že ministerstvo obrany začalo realizovať plán výmeny vybavenia, ktoré sa využíva v súčasnosti. Celé frekvenčné pásmo 2 400 - 2 483,5 MHz bude v súlade s rozhodnutím 2006/771/ES od 1. júla 2012 dané k dispozícii širokopásmovým systémom prenosu údajov a rádiodeterminačným aplikáciám.
(5)
Listom z 29. júna 2009 požiadalo Francúzsko oficiálne Komisiu o povolenie prechodného obdobia, počas ktorého by sa mohli širokopásmové systémy prenosu údajov a rádiodeterminačné aplikácie používať na jeho území v podpásme 2 454 - 2 483,5 MHz iba za nasledujúcich podmienok. Mimo budov budú môcť tieto zariadenia fungovať iba s obmedzeným výkonom 10 MW. Vo vnútri budov budú môcť tieto zariadenia fungovať s maximálnym výkonom povoleným na základe rozhodnutia 2006/771/ES zmeneného a doplneného rozhodnutím 2009/381/ES, a to 100 MW EIRP pre širokopásmové systémy prenosu údajov a 25 MW EIRP pre rádiodeterminačné aplikácie. Širokopásmové systémy prenosu údajov a rádiodeterminačné aplikácie sa môžu používať v podpásme 2 400 - 2 454 MHz za podmienok stanovených v rozhodnutí 2006/771/ES.
(6)
Francúzsko poskytlo na podporu svojej žiadosti dostatočné množstvo informácií a technických odôvodnení, podľa ktorých existuje riziko rušenia vojenských zariadení.
(7)
Správa o vývoji situácie vo Francúzsku by prispela k hladkému priebehu prechodného obdobia.
(8)
Členovia Výboru pre rádiové frekvenčné spektrum vyhlásili na svojom zasadnutí, ktoré sa konalo 8. júla 2009, že nemajú námietky voči tejto prechodnej výnimke.
(9)
Požadovaná výnimka by nespôsobila neprimerané zdržanie vykonávania rozhodnutia 2006/771/ES zmeneného a doplneného rozhodnutím 2009/381/ES, ani by nevytvorila neprimerané rozdiely v oblasti hospodárskej súťaže alebo právnej úpravy medzi členskými štátmi. Vzhľadom na osobitnú situáciu vo Francúzsku je uvedené odôvodnenie dostatočné a je potrebné uľahčiť úplné vykonávanie rozhodnutia 2006/771/ES vo Francúzsku,
PRIJALA TOTO ROZHODNUTIE:
Článok 1
Francúzsku sa udeľuje výnimka zo záväzkov, ktoré preň vyplývajú podľa ustanovení rozhodnutia 2006/771/ES, za podmienok stanovených v tomto rozhodnutí.
Článok 2
Francúzsku sa udeľuje povolenie na zníženie výkonu širokopásmových systémov prenosu údajov a rádiodeterminačných aplikácií v podpásme 2 454 - 2 483,5 MHz na metropolitnom území na 10 MW EIRP do 30. júna 2012, keď sú zariadenia umiestnené mimo budov, ako aj mimo porovnateľných objektov, akými sú napríklad lietadlá, ktorých tienenie zabezpečuje útlm potrebný na spoločné využívanie s inými službami.
Článok 3
Francúzsko predloží Komisii do 31. decembra 2010 správu o vykonávaní tohto rozhodnutia.
Článok 4
Toto rozhodnutie je určené Francúzskej republike.
V Bruseli 26. októbra 2009